b'\n_START_ARTICLE_\nNogometni klub Nafta Lendava\n_START_SECTION_\nZA\xc4\x8cETEK\n_START_PARAGRAPH_\nNogometno dru\xc5\xa1tvo Lendava 1903 se je ustanovilo 9.7.2012 s tekmovalnim imenom NK Nafta 1903. Do sezone 2011/2012 je v slovenski Prvi ligi tekmovala ekipa NK Nafta Lendava, ki je zaradi finan\xc4\x8dnih te\xc5\xbeav ter dolgov na skup\xc5\xa1\xc4\x8dini junija 2012 razglasila ste\xc4\x8daj._NEWLINE_Dober teden dni kasneje so se zbrali ljubitelji lendavskega nogometa s predsednikom Ivanom Oleti\xc4\x8dem na stadionu \xc5\xa0portni park, kjer so soglasno dolo\xc4\x8dili ime novega kluba: Nafta 1903. Letnica 1903 je kot simbol prvega mesta v Sloveniji, kjer se je igral nogomet. Z \xc5\xbeeljo, da se na lendavskih tleh nadaljuje igranje nogometa so tako ustanovili nov klub, ki je za\xc4\x8del z ni\xc5\xbejega ranga tekmovanja. Ustanovitelji kluba so: \xc5\xa0tefan Ki\xc5\xa1, Igor Kleiderman, Damjan Hozjan, Sa\xc5\xa1a Leva\xc4\x8di\xc4\x8d ter Dezs\xc5\x91 Gerencs\xc3\xa9r. S petimi \xc4\x8dlani so upravni odbor sestavljali: Nikolaj Biro, Damjan Hozjan, Sa\xc5\xa1a Leva\xc4\x8di\xc4\x8d, Ferenc Horv\xc3\xa1th ter Ivan Oleti\xc4\x8d. Stadion je \xc5\xa1e naprej ostal moderni \xc5\xa0portni park Lendava, prenovljen leta 2006.\n_START_SECTION_\nNAVIJA\xc4\x8cI\n_START_PARAGRAPH_\nNavija\xc5\xa1ka skupina Gorgone Lendava je bila ustanovljena leta 1991. Po osamosvojitvi Slovenije je na tleh novo nastale dr\xc5\xbeave zavladal, \xc4\x8de lahko temu tako re\xc4\x8demo, pravi \xc2\xbbnavija\xc5\xa1ki boom\xc2\xab. V tistih letih je bilo ustanovljenih veliko novih navija\xc5\xa1kih skupin, saj je skorajda vsako ve\xc4\x8dje mesto imelo naenkrat svojega prvoliga\xc5\xa1a. Po vzoru vecjih navija\xc5\xa1kih skupin iz biv\xc5\xa1e republike in tudi \xc5\xbee uveljavljenih doma\xc4\x8dih skupin kot so Green Dragons, Viole Maribor in Tifozi Koper, se je tudi v Lendavi za\xc4\x8dela organizirati navija\xc5\xa1ka skupina, katera naj bi navijala za lokalni nogometni klub Nafta. To\xc4\x8dnega datuma nastanka navija\xc5\xa1ke skupine noben od starej\xc5\xa1ih Gorgon nebi vedel povedati, tako je ostala samo letnica 1991. Na za\xc4\x8detku poti, se je na vsaki doma\xc4\x8di tekmi zbralo pribli\xc5\xbeno 30-40 mladih, kateri so pod skupnim imenom \xc2\xbbGORGONE LENDAVA\xc2\xab\xc2\xa0dajali svoj glas tradicionalnemu klubu Nafta Lendava. Novonastala navija\xc5\xa1ka skupina je postajala med mladimi vedno bolj priljubljena in tako se je iz tekme v tekmo \xc5\xa1tevilo navija\xc4\x8dev ve\xc4\x8dalo. Leta 1992 so takratne Gorgone do\xc5\xbeivele svoj vrhunec na polfinalni tekmi slovenskega pokala proti NK Maribor Branik, ko se je v Lendavi zbralo nekaj \xc4\x8dez 80 Gorgon. V prvih letih obstoja navija\xc5\xa1ke skupine, velja \xc5\xa1e omeniti mno\xc5\xbei\xc4\x8dni gostovanji v Roga\xc5\xa1ko Slatino, proti tamkaj\xc5\xa1njemu prvoliga\xc5\xa1u Steklarju. Pravzaprav noben \xc5\xa1e sedaj ne ve povedati, zakaj je bilo prav to gostovanje tako privla\xc4\x8dno za \xc2\xbbGorgone\xc2\xab. V prvem letu obstoja so tudi \xc2\xbbGorgone\xc2\xab, s svojo glasno podporo bistveno pripomogle k temu, da je Nafta ostala med prvoliga\xc5\xa1ko elito. V naslednji sezoni je navija\xc5\xa1ka skupina kakor tudi klub sam, padla v veliko krizo. Veliko navija\xc4\x8dev, predvsem starej\xc5\xa1i \xc4\x8dlani, so na za\xc4\x8detku sezone zapustili skupino iz tak\xc5\xa1nih in druga\xc4\x8dnih razlogov, tako da je ostal v ve\xc4\x8dji meri le \xc5\xa1e podmladek skupine, kateremu je bil primarni cilj ohraniti skupino. V sezoni 1992/93 je Nafta izpadla prvi\xc4\x8d v 2. slovensko ligo. Mnogo ljudi je takrat obrnilo hrbet svojemu lokalnemu klubu,toda ne\xc2\xbbGorgone\xc2\xab. Ljudje, kateri so takrat prevzeli vodenje navija\xc5\xa1ke skupine, so v prvih letih, izdelali prve \xc5\xa1ale z napisom \xc2\xbbGorgone\xc2\xab, izdelanih je bilo nekaj novih transparentov, med katerimi je tudi \xc5\xa1e ohranjeni\xc2\xbbGORGONE\xc2\xab, kateri \xc5\xa1e vedno predstavlja t.i. udarni transparent skupine, kratke majice in nalepke. Organiziranost se je skratka z leti stopnjevala. Kljub neatraktivni ligi, Gorgone so bile namre\xc4\x8d edina aktivna navija\xc5\xa1ka skupina v 2. ligi, se je na doma\xc4\x8dih tekmah zbiralo v povprecju 30-40 ljudi. V tistih letih so bili vrhunci sezone predvsem lokalni derbiji proti NK Ver\xc5\xbeej in NK Turni\xc5\xa1\xc4\x8de, kjer so za skupino bila zanimiva predvsem gostovanja pri omenjenih klubih. \xc4\x8ceprav velikokrat v majhnem \xc5\xa1tevilu, je skupina za\xc4\x8dela redno obiskovati tudi gostujo\xc4\x8de tekme. Nekatere, \xc5\xa1e sedaj aktivne Gorgone se rade oz. nerade spominjajo tekme v \xc5\xa0martnem, ko se jih je odpravilo 15-20 na gostovanje k tamkaj\xc5\xa1njemu 2. liga\xc5\xa1u. Po tekmi naj bi gledalci in policija fizi\xc4\x8dno napadli \xc2\xbbGorgone\xc2\xab, kjer so kraj\xc5\xa1ega potegnili Lendav\xc4\x8dani. Od leta 1993 do leta 1997 lahko trdimo, da je navija\xc5\xa1ka skupina glede na okoli\xc5\xa1\xc4\x8dine, do\xc5\xbeivljala svoje najbolj\xc5\xa1e \xc4\x8dase. _NEWLINE_Sezono 97/98 lahko ozna\xc4\x8dimo kot najbolj skromno v celotni zgodovini navija\xc5\xa1ke skupine. Dolgo\xc4\x8dasna liga, pomanjkanje navija\xc5\xa1ke konkurence in neambicioznost kluba je terjala svoj davek. \xc5\xa0tevilo \xc4\x8dlanov je drasti\xc4\x8dno padlo, kljub temu se je ohranila skupina entuziastov, katera je vztrajala naprej. V tistem letu velja omeniti mno\xc5\xbei\xc4\x8dno gostovanje v Ren\xc4\x8de, kjer je Nafta igrala odlo\xc4\x8dilno tekmo za obstanek v 2. ligi. Skupina se je v naslednjih sezonah spet za\xc4\x8dela dvigati. Tudi izpad v 3. ligo ni bistveno vplival na nadaljnji razvoj navija\xc5\xa1ke skupine. Predvsem gostujo\xc4\x8de tekme so imele svoj poseben \xc4\x8dar v omenjeni ligi. V tistem letu so Gorgone pustile svoj pe\xc4\x8dat na gostovanju v \xc5\xa0o\xc5\xa1tanju. Na kvalifikacijsko tekmo v \xc5\xa0o\xc5\xa1tanj, se je odpravil en avtobus iz Lendave. Huda alkoholiziranost je botrovala k temu, da se \xc5\xa1e dandanes ljubitelji nogometa v mestu termoelektrarne spomnijo divjega gostovanja \xc2\xbbGorgon\xc2\xab\xc2\xa0. Tudi povratna tekma v Lendavi ni minila brez izgredov. Razo\xc4\x8darani nad rezultatom, so \xc2\xbbGorgone\xc2\xab\xc2\xa0po tekmi napadle navija\xc4\x8de \xc5\xa0o\xc5\xa1tanja. Kljub neuspehu v dodatnih kvalifikacijah, je Nafta napredovala v 2. ligo, kajti \xc5\xa0o\xc5\xa1tanj ni zadovoljil pogojev NZS, za igranje v omenjeni ligi. Tako je Nafta spet po enem letu nastopala v 2. ligi. Cilji uprave z novimi okrepitvami so bili jasni: Nafta v 1. ligo! Nafti je takoj v prvi sezoni, po uvrstitvi v 2. ligo, uspel \xc5\xbeelen prehod v 1. slovensko ligo. Navijanje, izgled tribune in \xc5\xa1tevilo \xc4\x8dlanov se je ob\xc4\x8dutno izbolj\xc5\xa1alo, kljub temu, da je Nafta igrala ve\xc4\x8d kot \xc2\xbe doma\xc4\x8dih tekem v svoji prvi 1. liga\xc5\xa1ki sezoni, v 25 km oddaljeni vasi Beltinci, kajti stadion v Lendavi ni zadovoljil pogojev NZS, kar je pomenilo, da je skorajda vsaka doma\xc4\x8da tekma bila tudi na nek na\xc4\x8din gostujo\xc4\x8da, kar je vplivalo predvsem na \xc5\xa1tevilo navija\xc4\x8dev na \xc2\xbbdoma\xc4\x8dih\xc2\xab\xc2\xa0tekmah. 13. maja 2006 je Lendava kon\xc4\x8dno do\xc4\x8dakala obnovljen stadion. Na otvoritveni tekmi sta se sre\xc4\x8dali ekipi Nafte in Maribora. Glede nato, da skupina do omenjene tekme ni imela to\xc4\x8dnega datuma nastanka skupine, smo se odlo\xc4\x8dili, da je to pravi trenutek proslaviti 15. let obstoja. Na tekmi se je zbralo rekordno \xc5\xa1tevilo Gorgon (cca. 120). Obletnica je uspela v vseh pogledih, kajti na tribuni so bili prisotni ljudje iz vseh generacij od leta 1991 do leta 2006. Za to tekmo je bil izdelan tudi transparent \xc2\xbbGORGONE VETERANI\xc2\xab, za katerim stojijo predvsem starej\xc5\xa1i in ne ve\xc4\x8d ne tako aktivni navija\xc4\x8di, kateri se pridru\xc5\xbeijo skupini in navijanju na vseh ve\xc4\x8djih tekmah. Trenutno \xc5\xa1tevilo navija\xc4\x8dev se giblje v povpre\xc4\x8dju med 40 in 50 na doma\xc4\x8dih tekmah. Skupina se udele\xc5\xbeuje tudi vseh gostujo\xc4\x8dih tekem, kjer se pa \xc5\xa1tevilo navija\xc4\x8dev razlikuje od tekme do tekme. Priljubljeni gostovanji sta predvsem Celje in Maribor, kateri imata poleg Lendave tudi edini aktivno navija\xc5\xa1ko sceno v 1. ligi. V letu 2009 navija\xc5\xa1ka skupina \xc2\xbbGORGONE LENDAVA\xc2\xab\xc2\xa0praznuje svojo polnoletnost, cilji skupine za bodo\xc4\x8dnost pa so, da kljub vedno bolj nara\xc5\xa1\xc4\x8dajo\xc4\x8di represiji in vseh ostalih dejavnikov modernega nogometa in dru\xc5\xbebe, da ohranimo \xc2\xbbsceno\xc2\xab\xc2\xa0aktivno \xc5\xa1e v nadaljnjih letih v Lendavi.'